b"\n_START_ARTICLE_\nNespres Callosa d'en Sarri\xc3\xa0\n_START_PARAGRAPH_\nNespres Callosa d'en Sarri\xc3\xa0 \xc3\xa9s una denominaci\xc3\xb3 d'origen protegida (DOP) reconeguda des del 14 de gener del 1992. Inclou 19 municipis de la Marina Baixa i l'Alacant\xc3\xad._NEWLINE_Hi ha 1.400 agricultors inscrits en la DOP, i anualment es produeixen 12.225 tones de nespres emparades per aquesta denominaci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nEl nesprer del jap\xc3\xb3, Eriobytra japonica, es cultiva a Europa des del segle XVI. Va arribar primer a Fran\xc3\xa7a des de l'Illa Maurici, on l'havien introdu\xc3\xaft els Jesu\xc3\xaftes. Segons algunes versions, el cultiu del nesprer va comen\xc3\xa7ar a la Marina als volts del 1800, quan un agricultor callos\xc3\xad en va portar un exemplar des d'Alger. Es va aclimatar perfectament al clima c\xc3\xa0lid de la Marina Baixa, especialment al poble de Callosa d'en Sarri\xc3\xa0, que disposa d'un sistema molt ben desenvolupat de s\xc3\xa9quies des de temps antics._NEWLINE_En aquesta zona, la nespra \xc3\xa9s anomenada popularment nyespro.\n_START_SECTION_\nZona de producci\xc3\xb3\n_START_PARAGRAPH_\nLa zona de producci\xc3\xb3 inclosa dins del DOP incorpora 18 municipis de la Marina Baixa: Alf\xc3\xa0s del Pi, Altea, Beniard\xc3\xa0, Benidorm, Benifato, Benimantell, Bolulla, Callosa d'en Sarri\xc3\xa0, Confrides, Finestrat, Guadalest, La Nucia, Orxeta, Polop, Relleu, Sella, T\xc3\xa0rbena i La Vila Joiosa. Tamb\xc3\xa9 inclou el municipi d'Aig\xc3\xbces, a l'Alacant\xc3\xad._NEWLINE_Aix\xc3\xb2 suposa 9.000 parcel\xc2\xb7les i una superf\xc3\xadcie de 1.600 hect\xc3\xa0rees.\n_START_SECTION_\nVarietats\n_START_PARAGRAPH_\nA la zona de producci\xc3\xb3, es cultiven nespres de les varietats Algar, Magdal, Golden i Nadal.\n_START_SECTION_\nUsos\n_START_PARAGRAPH_\nLa nespra es produeix principalment per consumir fresc, per\xc3\xb2 la Cooperativa Agr\xc3\xadcola de Callosa d'en Sarri\xc3\xa0 tamb\xc3\xa9 comercialitza productes com la cervesa de nespres, sal de nespres, crema de nespres, nespres en alm\xc3\xadvar o ginebra de nespres. El Consell Regulador promociona maneres alternatives de consumir la nespra amb la publicaci\xc3\xb3 d'un llibre de receptes i una Mostra de Cuina del Nyespro anual."